Golgota Pierre Michel Chery

Bèbè Gòlgota 
Woman 

Premye fwa mwen pran kanntè, moun pat konn rele mwen Bèbè, Amiltonn nonplis pat egziste. Pou premye fwa sa a, kanntè a pat fè twa jou sou lanmè, li tal sote sou yon batiman Gadkot meriken, merin yo fè nou monte sou pon batiman an, yo defonse ti bato nou an, yo fè li koule. Yo di se pou nou pa janm jwenn planch pou nou fè bato ankò, epi yo mennen nou vin debake sou waf Bizoton. Pou dezyèm fwa a, kanntè a rive nan lanmè Miyami, nou jete kò nou nan lanmè, moun ki te konn dlo, debat jouk yo rive sou plaj Miyami. Mwen pa konn kouman sa fè fèt, yo ranmase mwen sou plaj la, san konesans ak yon pye kase. Sèvis Imigrasyon meriken mete m nan yon anbilans, epi m al retwouve mwen, kouche sou kabann lopital Miyami, vlope nan yon blouz blan. Apre sa, yo mete nou, mwen menm ak yon pakèt lòt konpayèl, nan yon avyon, yo voye n tounen Ayiti.